Ηράκλειο, 1 Ιουλίου 2020

**Γνωστοποίηση Ενδιαφέροντος**

Το Εργαστήριο Βιολογικών και Βιοτεχνολογικών Εφαρμογών (ΕΒΒΕ) του Τμήματος Γεωπονίας, του Ελληνικού Μεσογειακού Πανεπιστημίου (ΕΛΜΕΠΑ) προτίθεται να προκηρύξει δυο θέσεις εργασίας για την διενέργεια έρευνας σε χρηματοδοτούμενο πρόγραμμα του 2ου κύκλου της δράσης «Ερευνώ-Δημιουργώ-Καινοτομώ». Το πρόγραμμα που έχει τίτλο «Βιώσιμες λύσεις για την βιολογική αντιμετώπιση επιβλαβών μικροοργανισμών και την επαγωγή της αντοχής των καλλιεργειών στην αλατότητα» έχει εγκριθεί, θα έχει συνολική διάρκεια 30 μήνες και αναμένεται να ξεκινήσει έως το τέλος του έτους. Αναζητούνται άτομα επιστημονικά καταρτισμένα και με μεγάλο κίνητρο ώστε να καλύψουν τις θέσεις:

* ενός υποψήφιου διδάκτορα,
* ενός μεταδιδακτορικού ερευνητή.

Εκτός από το ΕΒΒΕ, συνεταίροι στο έργο είναι το Ινστιτούτο Ελιάς, Υποτροπικών Φυτών και Αμπέλου του Ελληνικού Γεωργικού Οργανισμού ΔΗΜΗΤΡΑ και το Ινστιτούτο Μοριακής Βιολογίας και Βιοτεχνολογίας του Ιδρύματος Τεχνολογίας και Έρευνας, με το τελευταίο να αποτελεί και τον συντονιστή φορέα της σύμπραξης.

Η έρευνα στο ΕΒΒΕ επικεντρώνεται σε τρέχοντα θέματα που καλύπτουν τον φυτικό και μικροβιακό κόσμο βασιζόμενη κυρίως στην ανάπτυξη των βιοεπιστημών. Πιο συγκεκριμένα, επικεντρώνεται στην Μεταβολική Μηχανική για την παραγωγή πολύτιμων δευτερογενών μεταβολιτών από μικροβιακούς οργανισμούς μέσα από τον ορθολογικό επανασχεδιασμό των υφιστάμενων μεταβολικών μονοπατιών με τη χρήση Γενετικής Μηχανικής. Έως σήμερα, αξιοποιώντας κυρίως εργαλεία της Μοριακής Βιολογίας και της Αναλυτικής Χημείας έχει επιτευχθεί η ανασύσταση βιοσυνθετικών μονοπατιών για πολύ σημαντικές βιοενεργές ενώσεις με πιθανό βιομηχανικό ενδιαφέρον όπως είναι η υδροξυτυροσόλη αλλά και ενώσεις του μεταβολισμού των φαινυλοπροπανοειδών π.χ. η ρεσβερατρόλη, η γενιστεΐνη, η καμφερόλη, η κερκετίνη, η ναριγκενίνη, το κουμαρικό οξύ.

Για την υλοποίηση του έργου τα άτομα που θα προσληφθούν, θα συνεργαστούν με τον επιστημονικά υπεύθυνο του έργου, Καθηγητή Εμμανουήλ Τραντά, αλλά και με τα υπόλοιπα μέλη της κύριας επιστημονικής ομάδας, τον Καθηγητή Φίλιππο Βερβερίδη και τον Καθηγητή Δημήτριο Γκούμα. Αυτό αφορά την καινοτόμο παραγωγή των φυτικών βιοενεργών ενώσεων Ρεσβερατρόλη και Υδροξυτυροσόλη, ουσίες με γνωστές αντιμικροβιακές ιδιότητες, μέσω Μεταβολικής Μηχανικής στα μικρόβια *Saccharomyces cerevisiae* και *Escherichia coli*, για την αξιοποίηση τους στην Φυτοπροστασία. Τα μέχρι σήμερα αποτελέσματα για την ανασύσταση των βιοσυνθετικών μονοπατιών των εν λόγω ενώσεων έδειξαν ότι η παραγωγή τους είναι εφικτή σε υποσχόμενες συγκεντρώσεις και με την εφαρμογή της προτεινόμενης μεθοδολογίας αναμένεται να επιτευχθεί η βελτιστοποίηση της παραγωγής από οικονομικές πρώτες ύλες.

Αν και η προκήρυξη των θέσεων αναμένεται να δημοσιευτεί προς το τέλος του τρέχοντος έτους, οι ενδιαφερόμενοι καλούνται να εκδηλώσουν το ενδιαφέρον τους για μια από τις θέσεις, συμπληρώνοντας το έγγραφο γνωστοποίησης ενδιαφέροντος που ακολουθεί με τα προσωπικά τους στοιχεία, τα στοιχεία επικοινωνίας τους, καθώς και ένα μικρό κείμενο με τους λόγους που θεωρούν τον εαυτό τους κατάλληλο. Το συμπληρωμένο έγγραφο Γνωστοποίησης Ενδιαφέροντος μαζί με το πλήρες βιογραφικό σημείωμα (σε μορφή pdf) να αποσταλεί με ηλεκτρονικό ταχυδρομείο. Για περισσότερες πληροφορίες οι ενδιαφερόμενοι μπορούν να επικοινωνήσουν με ηλεκτρονικό μήνυμα ή τηλεφωνικά.

Ο Επιστημονικός Υπεύθυνος του έργου,

Καθ. Εμμανουήλ Τραντάς

Ιστοσελίδα τμήματος: <https://agro.hmu.gr/>

Ιστοσελίδα εργαστηρίου: <https://www.hmu.gr/lbba/>

Διεύθυνση ηλεκτρονικού ταχυδρομείου: [mtrantas@hmu.gr](mailto:mtrantas@hmu.gr)

Τηλέφωνα επικοινωνίας: 2810379483, 6974479357

**Γνωστοποίηση ενδιαφέροντος για το έργο BIOCONTROL με τίτλο «Βιώσιμες λύσεις για την βιολογική αντιμετώπιση επιβλαβών μικροοργανισμών και την επαγωγή της αντοχής των καλλιεργειών στην αλατότητα»**

|  |  |
| --- | --- |
| Ονοματεπώνυμο : |  |
| Ημερομηνία Γέννησης : |  |
| Τόπος κατοικίας : |  |
| Τρέχουσα εργασία : |  |
| Βασικός τίτλος σπουδών : |  |
| Τίτλος ΒSc διατριβής : |  |
| Μεταπτυχιακό δίπλωμα : |  |
| Τίτλος MSc διατριβής : |  |
| Διδακτορικό δίπλωμα : |  |
| Τίτλος PhD διατριβής : |  |

Παρακαλώ γράψτε ένα μικρό κείμενο αυτοαξιολόγησης περιγράφοντας τους λόγους για τους οποίους θεωρείτε τον εαυτό σας κατάλληλο για κάποια από τις θέσεις που θα προκηρυχθούν. Σώστε το κείμενο συμπληρώνοντας το όνομα αρχείου με το επώνυμο σας και στείλτε το με ηλεκτρονικό ταχυδρομείο επισυνάπτοντας και ένα πλήρες βιογραφικό σημείωμα.

Ονοματεπώνυμο

/ / 2020